212 MISSIONS DIPLOMATIQUES 



des forces du très-puissant Empereur avoit faict retourner ung chascun en 

 son logis. Ces choses sont notoires à ung chascun : à raison de ce, il adonné 

 l'Hongrie, qu'il a conquise par force, au très-hault roy Jehan, et a confirmé 

 de rechef ceste sienne donation. Au reste, sçachez que ce que Sa Majesté 

 Impériale affirme par serment demeure tousiours stable et irrévocable. Au 

 niesme temps veint ung ambassadeur de la part de vostre frère Ferdinande, 

 aux parolles et lettres duquel n'at esté adjousté aulcunne foy, au moyen 

 qu'on sçavoit assez qu'il prétendoit s'investir d'Hongrie par force; pour ce 

 n'at esté faict aulcun honneur audict ambassadeur, mais estantz les pré- 

 sens ambassadeurs arrivez, ilz déclarèrent que vostre frère prioit sa très- 

 haulte Impériale Majesté quelle voulist estre son seigneur, et le recepvoir 

 pour filz. Les mesmes ambassadeurs affirmoyent que leur seigneur avoit 

 laissé de prétendre à l'Hongrie de la manière qu'il avoit accouslumé, 

 mesmes qu'il prioit grandement pour paix; nous avons facillement com- 

 prins des parolles desdicts ambassadeurs qu'il procède maintenant sin- 

 cèrement, et à raison de ce, avons adjousté foy à leurs dires; quand nous 

 sommes aperceus iceux estre véritables, comme aynsi le roy de France s'a 

 porté sincèrement vers l'heureuse Impériale Majesté, et est devenu frère 

 d'icelle Sa Majesté, de mesme sorte Sa Majesté a receu en amitié vostre 

 frère et l'at accepté pour filz, et sy par aventure icelluy vostre frère a 

 quelques fois à faire d'aulcune armée, soit terrestre ou marine, il sera en 

 touttes occurences adsistcz; et ainsy le grand Empereur a renvoyé vers luy 

 bénignement ses ambassadeurs. Touchant ce que par voz lettres vous 

 escripvez, Hiérusalem et aultres terres estre vostres, nous en avons esté 

 grandement esmerveillé, car il appartient au seul Empereur de dire cette 

 terre estre sienne , qu'il a subjuguée par ses forces ; aultrement la terre 

 qu'est au povoir d'ungaultre, comment peult-elle estre vostre; c'est donc 

 indigne d'ung prince de dire la terre estre sienne, qu'il sçayt estre soubs le 

 pouvoir d'aulthruy. Au surplus, tous ceux qui par voyes amiables désirent 

 l'amitié du grand Empereur ne sont par luy mesprisez; mais, au contraire, 

 il les exaulce et favorises , et pour ce que les ambassadeurs de voslre 

 frère nous ont requis que semblablement vous escrifvions, nous avons 

 satisfaict à leur requeste, vous envoyantz la présente de nostre siège Impé- 

 rial, etc., ut supra. 



